Aspazija „Mēnessdārzs” (1943)

„Mēnessdārzs” ir pēdējā dzejnieces dzīves laikā iznākusī grāmata. Tā ir izlase un nav uzskatāma par dzejoļu krājumu. Grāmatā apkopoti dzejoļi un balādes no dažādiem dzejnieces dzīves posmiem un krājumiem. Izlasi var uzskatīt par dāvanu Aspazijai pēdējā dzimšanas dienā, kad tika atzīmēta viņas 75 gadu jubileja (patiesībā dzejniecei palika 78 gadi). Izlasi veido nodaļas „Mēnessdārzs”, „Kristāla laikmets”, „Pumpuru laikmets”, „Raud rudens”, „Rakstītas kamanas”. Grāmatā dominē gaišas ziedoņa ainas, kuras ievada moto rindas: „Lēni mani vizina / sapņu zelta laiva.” „Mēnessdārzs” iznāk Jāņa Kadiļa apgādā 1943. gadā.